चंडीगढ़ पुलिस से उलझे जैतो विधायक अमोलक सिंह, सफाई में कहा- पुलिसवाले ने ही बदतमीजी की
MLA Jaito Amolak Singh Viral Video; Abuse Chandigarh Police Officer | Congress Demand Action FIR पंजाब के विधानसभा हलका जैतों से विधायक अमोलक सिंह का वीडियो वायरल हुआ है। जिसमें वह चंडीगढ़ पुलिस के एक अधिकारी को धमकाते और अपशब्द बोलता दिखाई दे रहे हैं।
पंजाब में सत्तारूढ़ आम आदमी पार्टी (AAP) के विधायक अमोलक सिंह का वीडियो सामने आया है। इस वीडियो में विधायक अमोलक सिंह चंडीगढ़ ट्रैफिक पुलिस के जवान को धमकाते और अपशब्द बोलते हुए नजर आ रहे हैं। अमोलक सिंह पंजाब में फरीदकोट जिले की जैतो विधानसभा सीट से MLA हैं। वीडियो में वह चंडीगढ़ ट्रैफिक पुलिसकर्मी को गाली भी दे रहे हैं।
उधर वीडियो वायरल होने के बाद कांग्रेस और अकाली दल ने एक बार फिर आम आदमी पार्टी पर निशाना साधा है। साथ ही चंडीगढ़ पुलिस से विधायक पर एक्शन की मांग की गई है।
वायरल हो रहा वीडियो चंडीगढ़ में सेक्टर 17 और सेक्टर 35 की डिवाइडिंग रोड का है। इसमें AAP विधायक अमोलक सिंह अपनी कार में बैठे दिख रहे हैं। वीडियो के शुरुआत में पुलिसकर्मी कहता है कि आप विधायक होंगे, लेकिन हम ड्यूटी पर हैं। पुलिसकर्मी पूछता है कि उसने क्या गलत कहा या कौन सी गाली निकाली? इस पर गाड़ी में बैठे विधायक ने तमीज से न बोलने की बात कही। इसके बाद दोनों में तल्खी बढ़ गई और विधायक अमोलक सिंह ने पुलिसकर्मी के मोबाइल फोन पर हाथ मारकर उसे गिरा दिया।
इसके बाद वीडियों में गालियां देने और पत्नी के साथ भी दुर्व्यवहार किए जाने की बात सुनाई देती है।
पहले भी किया गया परेशान
इस बारे में जब दैनिक भास्कर ने AAP विधायक अमोलक सिंह से बात की तो उन्होंने बताया कि यह घटना सेक्टर 17/35 के बीच वाली सड़क की है। वह कहीं जा रहे थे तो रास्ते में चंडीगढ़ ट्रैफिक पुलिस ने उन्हें रोका जिसके बाद वह रुक गए। जब उनका गनमैन नीचे उतरकर नाके पर खड़े पुलिसवालों को उनकी आइडेंटिटी बताते हुए कहने लगा कि गाड़ी में एमएलए साहब हैं तो नाके पर खड़े चंडीगढ़ ट्रैफिक पुलिस के एक जवान ने बदतमीजी शुरू कर दी और कहा- फिर क्या हो गया, ऐसे बहुत चलते हैं यहां।
अमोलक सिंह के अनुसार, इसके बाद उस पुलिसकर्मी ने बहस शुरू कर दी और मोबाइल मेरे चेहरे के बिल्कुल करीब ले आया। इस पर मैंने हाथ से उसका मोबाइल पीछे कर दिया।
विधायक के अनुसार, इसके बाद नाके पर खड़े दूसरे पुलिसकर्मी ने अपने साथी के व्यवहार के लिए माफी मांगते हुए बताया कि बीपी हाई हो जाने तक वो इस तरह की हरकत कर देता है।
अमोलक सिंह के मुताबिक, उस पुलिसकर्मी ने ही उन्हें बताया कि कुछ दिन पहले वह अपनी वाइफ के साथ जा रहा था तब भी उक्त जवान ने गलत तरीके से उसे बिना कुछ बताए आधा घंटे खड़े रखा था।
AAP विधायक ने बताया कि उन्होंने इस बारे में पहले ही चंडीगढ़ के एसएसपी को सूचना दे दी है। उन्होंने उक्त पुलिसकर्मी की शिकायत तो नहीं की, लेकिन अपने साथ हुए व्यवहार के बारे में एसएसपी को बता दिया।
कांग्रेस ने नेAAP पर साधा निशाना
उधर AAP विधायक का वीडियो के वायरल होने के बाद कांग्रेस ने पंजाब सरकार पर निशाना साधा है। कांग्रेसी विधायक सुखपाल सिंह खैहरा ने ट्वीट करके चंडीगढ़ पुलिस और डीजीपी से विधायक पर केस दर्ज करने की मांग की।
​​​​​​ खैहरा ने ट्वीट करके कहा- आम आदमी पार्टी का एक और अपमानजनक और अनियंत्रित व्यवहार। विधायक अमोलक सिंह चंडीगढ़ पुलिस के एक पुलिस अधिकारी के साथ दुर्व्यवहार करते देखे गए। मैं हैरान हूं कि डीजीपी चंडीगढ़ और एसएसपी ऐसे दुष्ट राजनेताओं के खिलाफ एफआईआर दर्ज करने से क्यों कतरा रहे हैं? यदि अधिकारी अपने सम्मान की रक्षा नहीं कर सकते तो वे अपने वरिष्ठों के आदेशों का पालन क्यों करेंगे? मैं उनके खिलाफ तत्काल कार्रवाई का आग्रह करता हूं।
बिक्रम मजीठिया ने AAP को घेरा
अकाली दल के लीडर बिक्रम मजीठिया ने भी इस वीडियो के बाद AAP को घेरा है। बिक्रम मजीठिया ने कहा- AAP विधायक अमोलक सिंह की चंडीगढ़ पुलिस अधिकारी से बदसलूकी। आम आदमी पार्टी ने क्या इसी बदलाव का वादा किया था।
अमोलक बोले- खैहरा तो सीएम को दे चुके गाली
इस बीच विधायक अमोलक सिंह ने कांग्रेसी विधायक सुखपाल सिंह खैहरा पर निशाना साधते हुए कहा कि वह अपना समय भूल चुके हैं जबकि 2017 से 2022 के बीच प्रेस कांफ्रेंस में ही मुख्यमंत्री को गालियां देने लगे थे। खैहरा कभी कार तो कभी वीडियो जैसे मुद्दे उठा रहे हैं। इनकी जगह उन्हें पंजाब के बारे में सोचना चाहिए। जब पंजाब बाढ़ में डूब रहा था तो खैहरा घर से नहीं निकले और खुद को बीमार बताकर घर में ही बैठे रहे।